El Programa d’Educació Alimentària seguirà, també des de casa
2025-07-24

El Programa d’Educació Alimentària que, des de la regidoria d’Educació, es ve desenvolupant en els centres escolars de la mà de la nutricionista Sandra Amores, adaptarà la seua dinàmica de funcionament a les setmanes de confinament que alumnes, docents i famílies tenen encara per davant.

Per això, encara que gran part dels centres ja havien completat el total del programa en els dies previs a les vacances de Falles, des del Programa d’Educació Alimentària s’ha decidit ampliar els continguts davant aquesta etapa extraordinària, fent arribar els materials i les propostes corresponents a tots i cadascun dels centres que estaven seguint aquest programa.

Els principals objectius d’aquesta proposta extraordinària, que abastarà els mesos d’abril, maig i juny són, entre altres, fer arribar a les famílies un suport educacional en matèria d’alimentació, promoure els consells en to a una alimentació saludable i promoure el consultori online amb la responsable del programa d’Educació Alimentària a través del correu electrònic nutrisanaeduca.aytobjsst@gmail.com l’oportunitat de resoldre qualsevol dubte que puga sorgir entorn de l’alimentació familiar.

Per als centres de Primària i Secundària, es treballarà, entre altres propostes i tallers, la realització d’un diari de berenars i esmorzars que després seran comentats i valorats per la responsable del programa; la confecció d’una llista de la compra entre els alumnes i les seues famílies per a després ser analitzada a nivell nutricional; el coneixement de com interpretar les etiquetes amb la informació nutricional, així com activitats relacionades amb l’alimentació i la cultura, i l’alimentació relacionada amb la imatge o la publicitat, aquestes últimes orientades als cursos de Secundària.

D’altra banda, orientada a les Escoles Infantils Municipals es facilitarà informació sobre la lactància materna i l’alimentació complementària, mentre que per a la població en general del municipi, es confeccionaran pautes i consells sobre compra, magatzematge i cuinat dels aliments, s’ajudarà a no fer cas de falses afirmacions que circulen per les xarxes relacionades amb l’alimentació i es posarà especial interés en el Dia Mundial de la Salut, que se celebra el 7 d’abril i el Dia Nacional de la Nutrició, que se celebra el pròxim 28 de maig.